«Landskap med foss» av J.C. Dahl fra 1835. Museet mottok maleriet i gave fra Oscar Johannessen i 1958. Foto: Jørn Hagen / Lillehammer Kunstmuseum 
Lars Jordes «Marken i Lillehammer» fra 1906. Dette var en del av Eva og Einar Lundes gave til museet i 1921. Foto: Jørn Hagen / Lillehammer Kunstmuseum 
Christian Krohgs «Atelieret på Ankertorvet» eller «Bohemer» fra 1885. Her sees Edvard Munch, Kalle Løchen, Oda Krohg og Constance Bruun. 
**Lillehammer Kunstmuseum** er et kunstmuseum på Lillehammer i Innlandet. Museet er en ideell stiftelse som ble etablert 1. april 1994 som en videreutvikling av den gamle institusjonen *Lillehammer bys malerisamling*. Den faste samlingen inneholder malerier og tegninger av blant andre J. C. Dahl, Hans Gude, Adolph Tidemand, Erik Werenskiold, Eilif Peterssen, Christian Krohg, Frits Thaulow, Edvard Munch, Kristen Holbø, Thorvald Erichsen og Lars Jorde.

Samlinger
---------

Museets samlinger består hovedsakelig av tre store gaver:

* Einar Lunde, lokal kjøpmann, som i 1921 donerte over 100 malerier til *Lillehammer by*.
* Oscar Johannessen, antikvitetshandler fra Oslo, donerte hele sin samling av 1800-talls malerier til museet i 1958.
* Jon Dobloug donerte på våren 2009 store deler av sin samling til museet (totalt 159 verk), som består av fremtredende norske kunstnere fra hele, men spesielt siste halvdel av 1900-tallet. Bl.a. Håkon Gullvåg, Reidun Tordhol, osv. Utstillingen ble åpnet av dronning Sonja

Utover dette har museet gjennom de siste 30 år mottatt en rekke enkeltbidrag fra ulike mennesker og institusjoner. I dag fremstår museet som et av de sterkeste og mest betydningsfulle i Norge.

Den eldre delen av samlingen, bildene fra Lunde og Johannessen er hovedsakelig å finne i bygget tegnet av Erling Viksjø, som ble ferdigstilt i 1963. Her brukte Viksjø som fasademateriale naturbetong, en teknikk for overflatebehandling av betong som han selv utviklet. Mot Stortorget ble det i forkant av OL på Lillehammer, i 1994, oppført et nybygg signert Snøhetta. Samtidig ble Viksjø-bygget rustet opp, inngangspartiet flyttet over i det nye bygget mot torget og en «kunsthage» ble utformet av Bård Breivik. Denne strekker seg over to plan og flere seksjoner. Én del består av et åpent «granittrom», én del av park-lignende areal. Den siste delen skråner ned mot Kirkegaten og går under glassbroen som binder Viksjø-bygget og Snøhetta-bygget sammen i en glassbro i annen etasje; en stor fontenelignede bekk utført i sort- og rød-granitt, skifer med mer.

«Årets museum» 2008
-------------------

22. august 2008 ble Lillehammer kunstmuseum kåret til «Årets museum». Kåringen fant sted under Det nasjonale museumsmøtet, som i 2008 ble holdt i Stavanger. Det er første gangen prisen blir gitt til et kunstmuseum.

Som begrunnelse for tildelingen trekker juryen fram at Lillehammer Kunstmuseum viser både historiske utstillinger og samtidskunst, at utstillingene er gjennomtenkte og har en høy kvalitet, samt at museet tilbyr undervisning tilpasset alle klassenivåer; fra barnehage og grunnskole til universitetsstudenter og et voksent publikum.

Ny fløy 2016
------------

31. januar 2016 åpnet en ny fløy for publikum med bl.a. permanent Weidemann-sal. Også dette tilbygget er tegnet av Snøhetta.

Referanser
----------

1. ↑  ANB–NTB
2. ↑  Lillehammer kunstmuseum om åpning av ny fløy Arkivert 1. februar 2016 hos Wayback Machine.

Eksterne lenker
---------------

* Museets hjemmeside
* Publikasjoner i Bibsys fra Lillehammer Kunstmuseum[*død lenke*]

|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** VIAF **·** LCCN **·** ISNI
 |